
Hej

Jeg har lige fået at vide af min veninde, at hun er blevet smittet med klamydia af sin eks-kæreste. Det er måske lige omkring lidt over et halvt år siden, de fandt sammen og er gået fra hinanden for nylig. Han er blevet smittet af en tidligere kæreste = de har altså begge gået med det en del tid. 

Jeg har drukket af samme flaske som min veninde rigtig mange gange, og er bange for, om det kan smitte på den måde? Hun siger, at hun har givet oralsex (også uden beskyttelse) på sin eks, da de var sammen. Burde jeg blive testet? Eller er det ikke noget, jeg behøver? 

  
Mvh en 17-årig pige :)

 
skal jeg blive testet for klamydia?
===================================



Kære 17-årig pige,

Jeg ved desværre ikke så meget om det, men jeg fandt denne side hos Sexlinien. Her svarer de bl.a. på, hvad klamydia er, og hvordan det smitter. Du kan evt. selv tage et kig her: https://www.sexlinien.dk/emnesider-sexsygdomme/klamydia

På siden står der, at klamydia smitter ved kontakt mellem slimhinder, og man har bl.a. slimhinder i endetarm, skede, penis og mund. Dog kan klamydia ikke smitte fra munden, men kun fra de andre tre nævnte steder.

Med udgangspunkt i ovenstående tænker jeg derfor ikke, du har nogen grund til bekymring. Hvis du vil være på den helt sikre side, synes jeg, du skal tage fat i din læge. De fleste læger har en funktion, hvor man kan skrive en besked til dem via deres hjemmeside, så man derfor ikke behøver at booke en tid og møde op hos dem.

Jeg håber, at mit svar kunne hjælpe dig.

De bedste hilsner,   
Sofie 

 